  Майя Бывальцева Пинал лыдӟисьёслэн «Улэп классика» («Живая классика») огъяросси вожвылъяськонзылэн улосвыл люкетэзлэн финалаз 30 пиналъёс пыриськизы. Йылпумъян 29-тӥ южтолэзе Удмуртиысь мунё театрын ортчиз. Со сярысь элькунысь дышетонъя но тодосъя министерстволэн пресс-службаез ивортӥз. Пыриськисьёс школа программае пырымтэ произведениосысь люкетъёсты лыдӟизы. Висъям 5 минутскын пиналъёс актёр но вольыт кыло луыны быгатэмзэс возьматыны кулэ вал. Ижкарысь Виктория Романова вожвылъяськонэ кыкетӥ арзэ пыриське ни. Кылем арын быръён люкетсэ ортчыны ӧз быгаты, туэ умойгес дасяськиз. Нылаш Дина Рубиналэн «Яблоки из сада Шлицбутера» веросысьтыз люкетсэ лыдӟиз. Репетировать кари, театрын ужась апайёсылэсь визь-кенеш басьтӥ, соин ин ваньмыз пӧрмиз. <…> Мон понна та конкурс туж бадӟым инты басьтэ, угось азьланяз театр институтэ пырыны малпасько Виктория Романова, «Улэп классика» вожвылъяськонэ пыриськизНылаш улосвыл люкетлэн лауреатэз луиз. Нош вормисе Глазкарысь Руслан Бяков, Руфь Басалыко но Ижкарысь Анастасия Кайшева потӥзы. Соос огъяросси вожвылъяськонэ мынозы.  Конкурслэн классъёсын но школаосын радъяськем люкетъёсаз быдэс элькунысь 5-11 классъёсын дышетскись 4 сюрс 297 пиналъёс пыриськизы. Быръён люкетаз 102 адями ассэ возьматӥз. Тодэ вайытом, «Улэп классика» вожвылъяськон 10 ар ортчытъяське ни, отчы Россилэн ваньмыз улосвылъёсыз пырисько. 2019-тӥ арын Можгаысь Ярослав Зорин суперфиналэ потӥз.  Тегъёс: Ижкар Литература Глазкар вожвылъяськон пиналъёс  